Brugt fyrværkeri fundet ved Siemens Wind Power.

Der er fundet fyrværkeri i forbindelse med gårsdagens brand på Siemens Wind Power i Aalborg, der kan tyde på, at branden er påsat. Politiet er nu i gang med tekniske undersøgelser, der skal komme med en nærmere forklaring på, hvordan branden er startet. - I forbindelse med branden bliver området undersøgt manuelt og med hunde, og her bliver der fundet noget brugt fyrværkeri, siger Nordjyllands Politi, der understreger, at det er for tidligt at sige, om branden er påsat, eller om der er tale om et uheld. Støbeformene, der i går eftermiddags brød i brand og spredte giftig røg over den vestlige del af Aalborg, er angiveligt svære at antænde, hvorfor sagen synes noget mistænkelig. Men det er altså for tidligt at komme med yderligere konklusioner. Politiet regner med at have nyt om de tekniske undersøgelser i løbet af de næste dage.